**771211402705**

**7026828906**

КЕЛДИБАЕВА Асемгул Тынышкалиевна,

Х.Санбаев атындағы орта мектебінің бастауыш сынып мұғалімі.

Атырау облысы, Мақат ауданы

**ОҚЫЛЫМ ДАҒДЫСЫ БОЙЫНША МӘТІНМЕН ЖҰМЫС ЖАСАУДА ҚОЛДАНЫЛАТЫН ТИІМДІ ӘДІС-ТӘСІЛДЕР**

 Дағды – автоматты түрде жасауға дейін жеткізілетін әрекет, көп рет қайталау жолымен қалыптасады.Оқыту процесінде, әсіресе, жалпы оқу дағдыларын қалыптастыру қажет.

 Дағды жаттығу роцесінде қалыптасады. Оны қалыптастыру үшін жайқайталау жеткіліксіз, оған арнайы жаттығу қажет.

 Кез келген қайталаудан жаттығу шықпайды. Мәселен, адамның нашар жазуы көп қайталағаннан түзелмейді. Себебі, мұнда арнайы жаттығулар жүйесі жоқ. Жаттығу жөнінде белгілі ережелерді білмей, яғни дағдыны қалыптастыру, жаттығу қандай жолмен жүріп отырғандығымен таныспай, қандай дағдыға болса да ие болу қиын.

 Оқылым дағдысы – мәтіндегі негізгі және қосымша ақпаратты әр түрлі деңгейде қабылдау және түсіну, тілдің айтылым заңдылықтарына сәйкес оқи алу, зерттеп оқу, шолып оқу, мәселені сын тұрғысынан бағалау, негізгі аргументті анықтап, дәлелдеу деңгейіне бағытталады.

 Оқылым дағдысын қалыптастырудың басы 1-сыныптан басталуы керек.

Ең бірінші оқушының оқуға дағдыландыру, оқу жылдамдығын арттыру керек. Өйткені мәтінді ежіктемей оқи алу маңызды. Оқушы мәтінді ежіктеп оқып, соңына жеткенде алдыңғы оқыған сөйлемдер есінде қалмайды. Сондықтан мәтінді жылдам оқу мәтінмен жұмыс жасау үшін – ең маңызды бөліктердің бірі.

Тек қана күнделікті оқулықтағы мәтіндерді оқытып қана қоймай, оқушылардың қызығушылығын арттыратын тапсырма түрлерін де қолданып отыру керек.

1. Оқу жылдамдығын арттыру

Оқу жылдамдығына, зейіннің тұрақтылығына, шапшаң оқуға, ойлау қабілетін арттыруға арналған тапсырманың мынадай түрлерін ұсынамын.

Төңкерілген мәтіндер, кедергі әріптер, асты, үсті жоқ мәтіндер, спиральді мәтіндер

**Төңкерілген мәтінді оқыту**

Оқытуға берілген мәтін беті төңкеріледі. Бала осы төңкерілген мәтінді оқып шығуы керек. Мұғалім оқушыларды ертегілер әлеміне саяхатқа шақырады, ол жақта барлығы керісінше деп баяндайды. (яғни төңкерілген, аяқтары жоғары, басы төмен қараған және т.б). Сол әлемге барғанда тез үйреніп кету үшін осы мәтінді төңкеріп оқып үйрену қажеттігі айтылады.[4,11]

Бұл тапсырма көз қозғалысының жақсарып, жетілуіне септігін тигізеді.

 **«Кедергі әріптер»**

Тек сөз құрауға арналған әріптерді пайдаланып, сөзді толық оқиды.

 **«Оңнан солға қарай оқы» тапсырмасы**

Мәтінді оңнан солға қарай, жылдам оқиды.

**Асты, үсті жоқ мәтіндер**

Асты және үсті жоқ мәтіндерді оқу арқылы бала сөздерді жылдам қабылдауға үйренеді, баланың ойлауын дамытады.

 Оқу нормасын көтеруде пирамида жаттығулары, Шульте кестесі секілді

көру аясын дамыту жаттығулар да көмектеседі.

 Оқу жылдамдығын қалыптастырғаннан кейін оқушылардың мәтінді түсініп оқу дағдысын дамыту керек. Өйткені мәтінді құр судыратып оқып шығып, ештеңе түсінбесе, оқушыға мәтінмен жұмыс жасау қиындық келтіреді.

2. Мәтінді түсініп оқи алу дағдысын қалыптастыру үшін мәтінді түсініп оқуға көмектесетін бірнеше оқылымның стратегиялары⠀туралы айтқым келіп отыр.

**Көз жүгіртіп оқу** – cөйлемдерге тұтастай көз жүгіртіп өту керек. Ойға сұрақ туындататын сөйлемдерді толық оқу.
**Қысқаша мазмұнын жазып оқу** – мәтінді оқымас бұрын сұрақтарды дайындап алу керек. Мысалы, кейіпкерлер кімдер? Оқиға қайда және қашан болды?

Мәтінді бір абзацқа сыйдырып, 4-5 сөйлеммен қысқаша мазмұнын жазып шығу керек.⠀
**Түртіп оқу** – мәтінді оқу барысында маңызды деп ойлаған сөздердің астын сызып отыру керек. Мәтінді толық оқып шыққаннан кейін түртілген жерлер не оқығаныңызды еске салатын болады.
**Болжам жасап оқу** – мәтіннің белгілі бір бөлігіне дейін оқып, «ары қарай не болуы мүмкін?» деп, оқиғаны ары қарай ойыңызша жалғастырып көріңіз. Бұл соқушының мәтінге көңіл бөлуін нығайтады.
**Сұрақ қойып оқу** – мәтінді оқығанда ойша не жазбаша сұрақ құрастыруға болады.
**Пікір алмасып оқу** – мәтінді әркім әртүрлі түсінуі мүмкін. Сол себепті бір-бірімен пікір алмасады. Басқалардың пікірін тыңдау ақпаратты басқа қырынан түсінуге мүмкіндік туғызады.
**Сын тұрғысынан оқу** – мәтінді оқығанда өзінің келісіп/келіспейтін жерлерін белгілейді және соған байланысты сұрақ-жауап іздейді.

Мәтіннің авторы жазған пікірге қатысты жеке ойын айтып жеткізгені – мәтінді өте жақсы түсінгені және оны ары қарай қалай қолдану керектігін білгені болып табылады.

3. Оқушылардың жылдам оқуын, түсініп оқуын дамытқаннан кейін мәтінмен жұмыс жасауда оқылым дағдысын дамытуға жұмыс жасаймын.

Бұл жерде әр мұғалім мәтінмен жұмысты жүйелі жүргізу үшін түрлі әдіс-тәсілдерді қолданады. Мен бүгін өз практикамда қолданып жүрген тиімді әдіс-тәсілдердің біреншеуін ұсынамын.

 **«Қане, қайтала!»**

Ойын шарты: мәтінді оқып шыққаннан кейін қолдарына қалам мен қағаз алып, сұрақтар құрастырады. Сұрақтарын өз іштерінен сайланған жүргізушіге өткізеді. Барлықтары сұрақ құрастырып болған соң, жүргізушіден кез келген парақты алып, жауабын ойластырады. Жауаптарын талдағаннан кейін, мәтін тәртібі бойынша орналастырады. Содан кейін өздерінің жауаптары бойынша құрастырылған мәтінді мазмұндап береді. Ойын соңында өз мәтіндерін берілген үзіндімен салыстырады. Ойын қорытындысы бойынша ең белсенді оқушы анықталады.

**«Қателескен мұғалім»**

Мұғалім мәтінді оқу барысында қате жібереді. Оқушылар тыңдап отырып, қателескен тұсты бірден тауып, дұрыстау керек. Мұғалім қате жіберетін болғандықтан, оқушылар асқан қызығушылықпен мәтінді қалт жібермей тыңдайды.

Мұнан соң қате басылған әңгімені оқушыларға таратылады. Енді «Жаңсақ басылған мәтін» ойынына ауысады.

**«Қатені тап»**

|  |  |  |  |
| --- | --- | --- | --- |
| Ойын шарты:Үш топқа өз қалаулары бойынша бөлінеді. Әр топ өз тапсырмасын алады. Тапсырманы орындауға белгілі уақыт беріледі. 1-топ тапсырмасы: ертегінің кез келген үзіндісін сурет арқылы беру. Суретте міндетті түрде 1-2 қате болуы керек.2-топ тапсырмасы: ертегіден бір үзіндіні шашыраңқы сөздер арқылы жазу керек.3-топ тапсырмасы: ертегі мазмұны бойынша сұрақтар құрастыру керек. Сұрақтарды 1-2 қате болуы керек. Тапсырмалар жазылып болған соң, топтар бір-бірінің қателерін тауып, түзетулері керек. Түзетулерді арнайы параққа жазуға болады. |  |  |  |

**«Екі түрлі түсініктеме күнделігі»**

Оқушылардан дәптердің бетін (не таратылып берген парақты) ортасынан тік сызықпен бөлу сұралады. Мәтінді оқу барысында олар:

|  |  |
| --- | --- |
| Бөліктің оң жағына | Бөліктің сол жағына |
| Мәтіндегі қатты әсер еткен тұстарды, үзінділерді жазады. | Сол әсер еткен үзінділер жайында пікір жазады (нені еске түсіреді, себеп-салдары қандай, қандай сұрақ бар, т.б) |

 Әр оқушы мәтінмен танысып, күнделікті толтырып біткен соң жұпта, топта талқылау ұйымдастырады. Жұмыс аяқталған кезде мұғалім қорытуға арналған әзірлеп келген сұрақтарын қойып, жауаптар алады. Ол сұрақтар оқығанға баға беру пікірін, көзқарасын білдіруге лайықтап қойылған дұрыс.

Бұл әдіс оқушыларды ұжым болып жұмыс жасауға, ақпаратты өз бетінше меңгеруге жағдай жасайды. Сөз астарын, құдіретін, сипаты мен табиғатын ашып түсінуге бағыттайды. Сондай-ақ, әдістің тиімділігі – мұнда сабақтан тыс қалатын оқушы болмайды, оқыған мәтінді түсіну, оны түсінікті етіп айтып беру, оған қатысты ойын, пікірін білдіру арқылы оқушының тілі дамиды.

**«Баяндама»**

Мұғалім оқушыларға мәтінді оқуға, соңынан оның мазмұнын сурет, сызба түрінде беруді ұсынады. Бұл «шпаргалканы» оқушы оң жағындағы көршісіне береді. Енді әрқайсысы өз көршісінің суреттерін не сызбаларын қолдана отырып, осы мәтін бойынша «баяндама» жасайды. «Баяндама» мазмұнын неғұрлым кең ашып, оны қорғап, ең жақсы өрнекті ұсынған оқушы жеңімпаз болады.

Әдіс-тәсілдерді таңдауда ең басты ескеретін мәселе, оқушыға қаншалықты қызықты, тапсырманы түсінуге тиімді бола ала ма? Осыны ескеріп, басты назарда ұстау керек. Оқушы өзі қызыға орындаған тапсырма ол оқушыға нәтиже береді.

 «Мен еш уақытта өз оқушыларыма ешнәрсе үйретпеймін, тек қана олардың оқуы үшін жағдай жасаймын»,- деп Альберт Эйнштейн айтқандай, еліміздің ертеңін, тәуелсіз ел тірегін, саналы ізбасарларымызды білім нәрімен сусындатуда олардың оқуы үшін жағдай жасау қажет. Мәтінді оқылым стратегияларының тиімдісін қолданып оқуға бағыттау керек. Себебі мәтінге талдау жасамас бұрын оқырман оқудың тиімді тәсілін меңгеріп, содан кейін ғана сол тәсілдерді сараптама жасауда ұтымды пайдалануға дағдылану тиіс. Осыған орай оқылым дағдысын жақсартудың технологиясын пән мұғалімдері жетік білуі керек. Себебі оқылым барлық дағдылардың негізі болып табылады.